b"\n_START_ARTICLE_\nPaulus' brev til romerne\n_START_PARAGRAPH_\nPaulus\xe2\x80\x99 brev til romerne, ogs\xc3\xa5 kalt Romerbrevet, er et av brevene i Det nye testamente som b\xc3\xa6rer apostelen Paulus\xe2\x80\x99 navn, og er i den kanoniske rekkef\xc3\xb8lge den sjette boken i Det nye testamente. Brevet regnes til de brev som med sikkerhet kan sies \xc3\xa5 v\xc3\xa6re skrevet av Paulus. I norske bibelhenvisninger forkortes brevet etter bibelselskapets standard \xc2\xabRom\xc2\xbb. Det er det lengste av de paulinske brevene.\n_START_SECTION_\nForfatter\n_START_PARAGRAPH_\nForfatteren av brevet er Paulus (jf. 1,1), og det er ingen grunn til \xc3\xa5 tro at brevet ikke er et ekte Paulus-brev (sammen med 1 Korinterbrev, 2 Korinterbrev, Galaterbrevet, Filipperbrevet, 1 Tessalonikerbrev og Filemonbrevet). Brevet er forfattet med hjelp av en skriver, Tertius (jf. 16,22). Det hersker stor strid om Paulus st\xc3\xa5r bak lovprisningen (doksologien) i 16,25-27 (p\xc3\xa5 bakgrunn av tekstkritiske vanskeligheter, sml. Faderv\xc3\xa5r).\n_START_SECTION_\nDatering\n_START_PARAGRAPH_\nBrevet er vanskelig \xc3\xa5 datere n\xc3\xb8yaktig. Mest sannsynlig ble det skrevet p\xc3\xa5 Paulus\xe2\x80\x99 tredje misjonsreise som vanligvis dateres til ca. 53-57 e.Kr. N\xc3\xb8yaktig n\xc3\xa5r innenfor dette tidsrommet avhenger av hvor avfattelsesstedet plasseres. Det mest sannsynlige er at det ble skrevet sent (ca. 56-57 e.Kr.).\n_START_SECTION_\nAvfattelsessted\n_START_PARAGRAPH_\nDet er vanskelig \xc3\xa5 avgj\xc3\xb8re hvor brevet er avfattet, men det er vanlig \xc3\xa5 plassere stedet til Korint eller den n\xc3\xa6rliggende havnebyen Kenkre\xc3\xa6. Det fremg\xc3\xa5r nemlig av 15,25-29 at Paulus har avsluttet innsamlingen av pengegaver til menigheten i Jerusalem, etter \xc3\xa5 ha v\xc3\xa6rt i Makedonia (bl.a. Thessaloniki) og Akhaia (Athen). Han bor dessuten hos Gaius (jf. 16,23) som ogs\xc3\xa5 nevnes som medlem av menigheten i Korint i 1 Kor 1,14. I tillegg nevnes F\xc3\xb8be, som er diakon (gr. diakonos) i Korints havneby Kenkre\xc3\xa6.\n_START_SECTION_\nAdressater\n_START_PARAGRAPH_\nSelv om adressaten er tydelig angitt i preskriptet, er det reist tvil om romermenigheten er adressaten. Romermenigheten (mange husmenigheter) er ikke grunnlagt av Paulus selv, men det er tydelig at han kjenner en rekke mennesker som er aktive i den (jf. kap. 16). Menigheten er mest sannsynlig grunnlagt av flere romerske j\xc3\xb8der og proselytter. Kanskje de har m\xc3\xb8tt kristendommen p\xc3\xa5 valfart til Jerusalem. Vi forst\xc3\xa5r av Apostlenes Gjerninger at Akvila og Priskilla har v\xc3\xa6rt medlemmer av romermenigheten, f\xc3\xb8r de ble fordrevet av keiser Claudius i \xc3\xa5r 49 e.Kr. Det foreg\xc3\xa5r en diskusjon i forskningen om menigheten besto av j\xc3\xb8dekristne eller av hedningkristne. Svaret er nok helt enkelt en blanding, men Paulus tar i brevet sitt mest hensyn til at tilh\xc3\xb8rerne er hedningkristne (jf. 1,5-6,13). Kanskje fordi det er splid mellom disse to fraksjonene._NEWLINE_Den norske nytestamentleren Jacob Jervell har fremsatt en teori om at brevet egentlig er ment til menigheten i Jerusalem. Han mener dette kan belegges ut fra kapittel 15, og det at pengegaven st\xc3\xa5r i fokus. Teorien har ikke f\xc3\xa5tt allmenn oppslutning._NEWLINE_Form\xc3\xa5let med brevet, med utgangspunktet i at det er myntet p\xc3\xa5 romermenigheten, er ikke som i andre brev, rettledning og formaning, men for \xc3\xa5 melde sin snarlige ankomst. Paulus akter \xc3\xa5 stanse i Roma, p\xc3\xa5 vei til Spania (omtales ofte som Paulus\xe2\x80\x99 fjerde misjonsreise). Derfor roser han romerne for \xc3\xa5 vinne deres oppmerksomhet (jf. 1,8), og han fremstiller sin gjerning med m\xc3\xa5let om \xc3\xa5 komme til Roma (jf. 1,13). Han \xc3\xb8nsker \xc3\xa5 skape tillit ved \xc3\xa5 vektlegge at de forkynner det samme budskap, evangeliet (jf, 1,16f), og demonstrerer det i resten av brevet. Mot slutten gjentas dette budskapet (jf. 15,28ff)."